Gedagte vir die dag: Beproef om te bemoedigFoto: pixabay.com “As ons dus in beproewing kom, is dit dat julle bemoedig en gered kan word. As ons bemoedig word, is dit om julle te bemoedig en te versterk, sodat julle met geduld dieselfde lyding kan verduur wat ons ook verduur.” (2 Korintiërs 1:6 – AFR83) Ek het al tallemale mense ontmoet wat gewikkel is in ŉ stryd van beproewing. Dan sal hulle aan my die volgende vraag stel: “Waarom laat God hierdie dinge toe?” Dit is nooit ’n maklike vraag om te beantwoord nie, aangesien die meeste van ons wel bewus is van die gemoedstoestand waarin so ’n persoon verkeer wanneer hulle ’n “slagoffer” van die een of ander vorm van seer, terugslag of teleurstelling is. Daarom het ’n mens baie simpatie hiervoor. Die ergste is dat jy sterk bewus is daarvan dat geen antwoord op daardie vraag die regte een blyk te wees nie. Die beste manier wat ek gevind het uit persoonlike ervaring, is om aan daardie individue te verduidelik dat God, in sy grootheid, steeds in beheer van daardie situasie is en dat Hy soms hierdie beproewinge toelaat, sodat wanneer ons hierdie beproewinge deurstaan het, ons ander kan bemoedig wat deur soortgelyke situasies gaan. Ook juis in hierdie moeilike oomblikke word ons opnuut versterk en leer ons soms dinge van onsself wat ons nooit andersins sou geleer het nie. Deur self deur moeilike tye te gaan en daardeur te werk gee ook aan ons simpatie en empatie vir ’n ander se stryd. Hoe sal ons dan anders werklik ŉ ander se seer verstaan, as ons self nog nooit enige vorm van hartseer ervaar of terugslag beleef het nie. Beproewinge maak ons mens, en laat ons net weer eens ons eie nietigheid en die verganklikheid van hierdie wêreld waarin ons leef besef. Dit dien ook vir ons as ’n herinnering dat ons desperaat afhanklik is van ons almagtige Vader, Jesus Christus ons Verlosser en die Heilige Gees ons helper. Jy sal verbaas wees om te sien hoeveel keer daardie een woordjie van bemoediging aan ’n ander, ook genesing vir jou in jou tyd van beproewing kan bring. So versterk ons geloof en pak ons die stryd sommer weer met nuwe waagmoed en durf aan. Jou beproewing is ’n kragtige getuienis in wording! Geskryf deur Alta Strauss Facebook | Instagram | [email protected]